
11 ΕΡΩΤΗΜΑΤΑ ΠΡΟΣ ΤΟΝ ΕΚΠΡΟΣΩΠΟ ΤΟΥ ΥΠΕΞ

Φλώρινα /Lerin - 12 Ιουλ 2008
«Απαράδεκτες ως προς το ύφος και το περιεχόμενό τους δηλώσεις, αλλά και μια ατυχής απόπειρα έγερσης ανύπαρκτων και αβάσιμων ζητημάτων».

Αυτή ήταν η απάντηση του εκπροσώπου του Υπουργείου Εξωτερικών Γιώργου Κουμουτσάκου κατά την ενημέρωση των διπλωματικών συντακτών την Πέμπτη, 3.7.2008, όταν κλήθηκε να σχολιάσει την παραίνεση του πρωθυπουργού της Δημοκρατίας της Μακεδονίας ότι πρέπει επιτέλους να αντιμετωπιστούν τα ζητήματα των Μακεδόνων στην Ελλάδα, της επιστροφής των Μακεδόνων πολιτικών προσφύγων και των περιουσιών τους.

Ασφαλώς και δεν εκπλησσόμαστε από αυτή την τοποθέτηση. Ένας ανώτερος υπάλληλος του ΥΠΕΞ επαναλαμβάνει μονότονα την θέση της πολιτικής του προϊσταμένης και όλων των προκατόχων της δεκαετίες τώρα. Ότι δηλαδή οι Μακεδόνες στην Ελλάδα αλλά και οι Μακεδόνες που εξαναγκάστηκαν σε εξορία χωρίς επιστροφή είναι ένα «ανύπαρκτο και αβάσιμο ζήτημα». Όποιος δε θέτει αυτά τα ζητήματα, όπως και αν λέγεται, όπου και αν βρίσκεται, είναι «προκλητικός και απαράδεκτος».

Mόλις χθες, μάλιστα, ο εκ των προκατόχων της σημερινής υπουργού Θ. Πάγκαλος σε πλήρη αρμονία με τα παραπάνω, αποκάλεσε "συκοφάντη που ξεπέρασε κάθε όριο" τον υπουργό Εξωτερικών της Δημ. Μακεδονίας, προφανώς επειδή "τόλμησε" και αυτός να θέσει το θέμα της "ανύπαρκτης" μειονότητας.

Αφού λοιπόν οι εθνικά Μακεδόνες, εντός και εκτός συνόρων, είναι «ανύπαρκτοι», ας κάνουν τον κόπο ο λαλίστατος εκπρόσωπος του ΥΠΕΞ και η κ. Μπακογιάννη να απαντήσουν στα παρακάτω ερωτήματα:


• Για ποιους τύπωσε η ελληνική Πολιτεία το 1925 το Αναγνωστικό της Μακεδονικής Γλώσσας «ABECEDAR»; Πριν ακόμη και το τύπωμα του «ABECEDAR» στην κρυφή απογραφή για τη Βόρεια Ελλάδα που δεν έδωσε στην δημοσιότητα ποτέ η Ελλάδα γιατί αναφέρεται συγκεκριμένα και καθαρά σε «Μακεδονική γλώσσα»; Η «ανύπαρκτη» Μακεδονική μειονότητα μιλούσε «ανύπαρκτη» γλώσσα; 
• Ποιοι είναι αυτοί που αναφέρονταν σε όλες τις επίσημες απογραφές του ελληνικού κράτους έως το 1951 ως «μακεδονόφωνοι», «σλαβόφωνοι Μακεδόνες,», «σλαβικής», «μη ελληνικής», «ρευστής» εθνικής συνείδησης, «δεδηλωμένων σλαβικών φρονημάτων» και τι απέγιναν από το 1951 και μετά; 
• Μήπως «δεν υπάρχουν πλέον», όπως ξεκάθαρα είχε δηλώσει προ ετών ο Θ. Πάγκαλος; 
• Αν δεν υπάρχουν, με ποιους ακριβώς τρόπους «εξαφανίστηκαν»; 
• Αν εξακολουθούν να υπάρχουν, τότε γιατί η Ελλάδα τους αποκαλεί πεισματικά «ανύπαρκτους» κάθε φορά που τίθεται το θέμα; 
• Για ποιο λόγο ολόκληρα χωριά εξαναγκάστηκαν σε ομαδικές ορκωμοσίες την δεκαετία του 1960, ώστε να σταματήσουν οι κάτοικοί τους να ομιλούν «το τρισκατάρατο σλαβικό ιδίωμα»; 
• Για ποιο λόγο η ελληνική Πολιτεία επέτρεψε το 1982 τον ελεύθερο επαναπατρισμό μόνο των πολιτικών προσφύγων που είναι «Έλληνες το γένος»; Οι χιλιάδες συγγενείς των πολιτικών προσφύγων που νομοθετικά τους απαγορεύεται η επιστροφή τους και έχουν αφαιρεθεί οι ιθαγένειες τους έμμεσα επίσης καθορίζονται ως «μη Έλληνες το Γένος». Δηλαδή, οι χιλιάδες συγγενείς εντός Ελλάδος των εθνικά Μακεδόνων πολιτικών προσφύγων δεν αποτελούν εθνική μειονότητα; 
• Γιατί έχει στηθεί ολόκληρος κρατικός και παρακρατικός μηχανισμός, ώστε να εμποδίζεται έστω και η επίσκεψη στην Ελλάδα όσων πολιτικών προσφύγων δηλώνουν μη ελληνική εθνική συνείδηση και για ποιους έχει δημιουργηθεί «λίστα ανεπιθύμητων» που είναι σε πλήρη ισχύ ακόμα και σήμερα, όντας διευρυμένη μάλιστα για να περιλαμβάνει όχι μόνο πολιτικούς πρόσφυγες αλλά και εθνικά Μακεδόνες οικονομικούς μετανάστες; 
• Αν ισχύει αυτό που η Ελλάδα υποστηρίζει, ότι δηλαδή οι Μακεδόνες είναι μόνο Έλληνες, γιατί δεν αναγνωρίζει εδώ και 18 χρόνια το πολιτιστικό σωματείο «Στέγη Μακεδονικού Πολιτισμού», αγνοώντας μάλιστα προκλητικά τις καταδίκες της για το συγκεκριμένο θέμα από το Ευρωπαϊκό Δικαστήριο Ανθρωπίνων Δικαιωμάτων; 
• Γιατί η Ελλάδα δεν αναλαμβάνει την ευθύνη διεξαγωγής μιας επίσημης απογραφής των εθνικών και γλωσσικών μειονοτήτων, ώστε να αποδειχτεί είτε η ύπαρξη είτε η ανυπαρξία της μειονότητας; 
• Και τέλος, το σημαντικότερο ίσως όλων. Πως είναι δυνατό, μια χώρα που διαρκώς βαυκαλίζεται ότι είναι η «κοιτίδα του πολιτισμού και της δημοκρατίας» να αρνείται de facto βασικά, θεμελιώδη ανθρώπινα δικαιώματα των πολιτών της, όπως το δικαίωμα στον αυτοπροσδιορισμό, με ότι αυτό συνεπάγεται (εκπαίδευση, πολιτισμός κ.α.) και γιατί δεν επικυρώνει και δεν εφαρμόζει τις σχετικές διεθνείς συνθήκες που ασμένως υπέγραψε;

Αυτά τα αμείλικτα ερωτήματα που δυστυχώς δεν θα τους θέσει κανένας διπλωματικός συντάκτης, ας απαντήσουν στο Υπουργείο Εξωτερικών και ας αφήσουν κατά μέρος τους υποκριτικούς βερμπαλισμούς. Οι εθνικά Μακεδόνες αλλά και όλοι οι Έλληνες πολίτες που παχυλά τους αμείβουν, απαιτούν πλέον –μετά από ένα και πλέον αιώνα γεμάτο μισαλλοδοξία, σκοταδισμό, χονδροειδή ψέματα και συκοφαντίες -να μάθουν επιτέλους την αλήθεια. 

